2 Thusimbu.
22.
Hichejouhin Jerusalemma chengten lengpa chapa aneopen Ahaziah chu amakhellin leng achansah taove, ajeh chu Arab miten ahin delkhumma achate ama chunga sechu athagam mu ahitai. Hijeh a chu Juda lengpa Jehoram chapa chun vai ahom ahi. 
Ahaziah chu leng ahung channachu kum 42 lhinga ahitai, ama hin Jerusalem mah apansan kumkhat vai ana hommin ahi. Anu chu Omri tunu Athaliah ahi 
Ama jonghin Ahab chonbang bangin achonnin anu thupeh dungjuijin thilse jeng ana bollin ahi 
Apa thijouvin Ahab insung mite thumob dungjuiya achon jeh'in Pathen mitmun thilse jeng abollin amanthah lotaan ahi 
Amaho thumob dungjuijin Israel lengpa Ahab chapa Jehoram toh Syri lengpa Hazeal toh kisatto dingin Ramoth Gilead na akon lhonin hichea chun Syria ten Jehoram chu asukhao vin ahi 
Syria lengpa Hazeal toh kisatna Ramah ajot lhonchun Jehoram akisukhan amaha damdoh nadingin Jezreel khopia akinung letaan ahi. Juda lengpa chapa Azariah chu adamona vedingin achesuh in ahi 
Joram vedinga achesuh chu Pathen'in alhuhna akalsonsah ana hikhatai ajeh chu ama agalhun phatnin Nimsi chapa Jehu toh'a kisat ton alhuh kam lotaan ahi. Ajeh chu Jehu Ahab insung mite sugam dinga Pakaiyin thao ananusa ahitaan ahi 
Jehu chun Pathen thupeh dungjuiya Ahab insung mite sugam dinga ahung kipat laitah hin aman Judah leng chate leh Ahaziah sipiho chate chu amudoh in athat gamtan ahi 
Hijouchun aman Ahaziah chu ahollin ahileh amantauvin (Samaria a ana kisel ahi) Jehu kom'a h ahin puilutnun ahi. Ama hon athatnun avuitauvin ahi, ajeh chu ama hon avuiju chun amaho akihouvun ama hi alungthimpum pia Pathen holla Jehoshaphat chapa ahi atiova, janna apeh u ahi. Hichejou chun Ahaziah insunga lenggam vaipo ding aum tapon ahi 
Ahaziah nu Athaliah hin achapa athitai tihi ahet dohphatnin ama ahung kipatnin Judah gam'a lengmun hinchuthei jousechu asumang gamtaan ahi 
Ahinlah Jehosheba lengpa sopinuchun Ahazial chapa Joash chu lengpa chate ana thagam holah a konchun ana seldohin lupna khatna analupsah in ana khoukhah in ahi, hiti chun Jehoram lengpa chanu Jehoiada thempu pan ana kichenpi Jehosheba (Ahaziah sopinu) chun Athaliah in athagam na dinga konchun anaseldoh in ahi 
Hiti chun Athaliah in gamsunga vai ahom kum 6 sung se achun Pathen Hou-In nah ana seldoh in ahi 
