Minbu.
3.
Hiche hi Sinai molchunga Pakaiyin Mose ahoupi lai a ana kijihlut Aaron le Mose insung khanggui thu chu ahi. 
Aaron chapate ho min chu Nadab (atah pen), Abihu, Elezear chule Ithamar ahiuve. 
Hiche Aaron chapate ho chengse hin thempu kintheng atoh theina ding uva thao anu uva chule atumbeh a kilhandoh ahiuve. 
Ahinlah Nadab le Abihu chu Pathen umpet a Sinai gamthip a maicham asemlai uva Pathen thupeh toh kikal a meikong dihlou ahal lhon jeh chun, ani lhonin hiche mun'a chun athilhon tan ahi. Chapa dang aneitahlou jeh in kintheng natong ding chu adalhahlhon Eleazer le Ithamar chutoh apalhon Aaraon chubou ahi tauve. 
Hichun Pakaiyin Mose henga thu aseiyin, 
Levi phung le changho chu koukhom min lang, Aaron kintheng natoh ga kithopi dingin gapuiyin. 
Amaho chu Aaron leh mipijenlea pang ding u, houbuh leh akimvel a kintheng natong a pang ding ahiuve. 
Levi te jousen hiche ponbuh theng chu avettup dingu Israel mipite thalheng a ponbuh maicham a chu kin thengna atoh diu ahi. 
Levi chilhahho jouse chun Aaron leh achapate vaihomna noi a umsah in. Amaho chu Israel mipi ho jouse lah a kon a Aaron le achapate jenle ding leh kithopi ding a kipehdoh ah ahitauvin ahi. 
Aaron le achapate ho jouse chun thempu kintheng na atoh ding uvin seipeh in. Koi hijongleh nganse changlou a muntheng ganailut ho chu thitei teidiu ahi. 
Chuin Pakaiyin Mose kom'a asei in, 
“Ven, Levi te hi Israel japi lah kon a Israel chapate apengmasa jouse thalheng a natong ding a kalhendoh ahitai. Levi te ho jouse keiya ahi. 
Ajeh chu chapa tahpen jouse keima a ahi. Egypt chapate lah a apeng masa jouse kanasuhgam nikho apatna keima Israel chapa tahpen jouse hi keidia atumbeh a ka lhendohsa ahin, mihem a hihen gancha a hijongleh amaho jouse chu keia ahiuve; Keima Pakai chu kahi.” 
Pakaiyin Sinai molchung a chun Mose hengah thu aseikit in, hiti hin ati, 
“Levi te chu ama ama insung leh phung kailhah in amin u jihlut cheh in. Pasal jouse lhakhat a pat chunglam se jihlut in.” 
Hichun Mose chun Pakai thupeh bang chun minho chu ajihlut tan ahi. 
Levi in chapa thum aneiyin, amaho chu Gershon, Kohath chule Merari ahiuve. 
Gershon a kon a phungguiho chu ama chilhahte lah a kon a mini min, Libni leh Shimei a kiminsah ahiuve. 
Kohath akon a phungguiho chu ama chilhah a kon miliho- Amran, Izhar, Hebron chule Uzzeil a kiminsah ahiuve. 
Merari a kon a phungguiho chu ama chilhahte lah a kon a mini min, Mahli le Mushi a kiminsah ahiuve. 
Gershon chilhahte chu Libni le Shimei phunggui akon ahiuvin ahi. 
Gershonte phunggui a kon a Pasal kum khat a pat chunglam chu abonchauvin mi 7,500 aum uve. 
Amaho chu houbuh akon a lhumlam lang chu angahmun kisahna ding uva kipedoh ahiuve. 
Gershonte phungho chung a lamkai a ana pang chu Lael chapa Eliasaph ahi. 
Hiche phung teni chung a mopohna a um chu ahileh houbuh avetsui diu, ponbuhtheng leh achung a kidal akhuna chengse ahin, maicham ponbuh lutna phung a kikhai pondal ahin, 
Maicham ponbuh leh maicham phung kimvel a ki-dah pondal chengse ahin, a khaoho ahin, chuleh manchah akimangcha ding jouse jaona a ahiye. 
Kohath chilhahte chu Amram, Izhar, Hebron chule Uzziel phung a kon ahiuve. 
Gershonte phunggui a kon a Pasal kum khat a pat chunglam chu abonchauvin mi 8,600 aum uvin, amaho chu muntheng ventup leh vettupna mopohna kipe ahiuvin, 
chuleh angahmun sahna ding uva Houbuh a kon a lhanglam kipe ahiuve. 
Kohath phungho chung a lamkai a ana pang chu Uzzeil chapa Elizaphan ahi. 
Hiche phung li ho hin Pathen thingkhong, dokhang, thaomei khom, maicham phungho, houbuh sung a kimang thil le lo chom chomho, asung dan pondal, chuleh amaho manchah ding a angaicha jouse chung a mopohna anei ding u ahi. 
Thempupa Aaron chapa Eleazer chu, Levi te ho jouse chung a vaihom pipu anahin, houbuh sung a nakitong jouse vetup ding a deichom a mopohna kipe ahi 
Merari chilhahte chu Mushi le Mahli phung a kon ahiuve. 
Merari phunggui a kon a Pasal kum khat a pat chunglam chu abonchauvin mi 6,200 aum uve. 
Amaho chu houbuh akon a Sahlam lang chu angahmun kisahna ding uva kipedoh ahiuve. Merari phungho chung a lamkai a ana pang chu Abihal chapa Zuriel ahi. 
Hiche phung teni hin houbuh thingkolho, ingolvaiho, akhumho, akhumdouho leh amaho man ding manchah ho jouse avetup diu ahi. 
Chuleh houbuh kimvel a palkhumho leh athehho ahin, akikhainaho le khaoho jouse jong avettup ding u ahi. 
Maicham ponbuh mai lhang, solam niso lamkot lang sese chu, Israel mipi ho thalheng a Houbuh muntheng a natohna ding a mopohna nunungpen kipe, Mose le Aaron chapate ponbuh kisahna dinga ana kikoitup a ahi. Koi hijeng jongleh Thempu le Levi te tilou Houbuh muntheng maicham lang hin nailailut tapou chu tha jeng ding ahi. 
Mose le Aaron chun Pakai thupeh banga Levi te phunghoa a kon'in pasal lhakhatna pat chunglam se chu asim lhonin ahileh mi 22,000 alhing uvin ahi. 
Hichun Pakaiyin Mose jah a aseiyin, “Tun nangman Israel te chapate apeng masa lhakhat lhingtasa apat chunglam jouse amin u jih lut in. 
Keima Pakai kahin, keima ding a Levi te chu, Israel chapa tahpenho thalhelng ding a kikoitup teitei ding ahi. Chuleh Israel te pumpi a gancha apengdoh masa ho khel ding a Levi te gancha ho chu kikoitup teitei ding ahi. 
Hiti chun Mose’n Pathen thupeh bangtah in Israel chapate lah a atahpen ho chu asimtan ahi. 
Lhakhat a lhingsa leh achunglam chapa tahpenho chu 22,273 anahiuve. 
Hichun Pakaiyin Mose jah a aseiyin, 
“Levi te chu Israel chapate lah a atahpen ho thalheng chun la in. Chuleh Israel te gancha apeng masa ho khel ding a Levi te gancha ho chu nalah ding ahi. Keima Pakai kahi, Levi te chu keiya ahi bouve. 
Levi te sang'in Israel chapate apeng masa mi 273 in atamjo uvin ahi. Amaho lhatdoh a aum theina ding un, 
mikhat cheh a ding a Sumgoi a Shekel nga nalahkhom ding, hiche shekel chu muntheng laiya shekel ho toh agihdan nakibahsah ding, gerah somnia shekel khat dungjuiya nate ding ahi. 
Chapa pengmasa avahdoh ho lhatdoh na dingin hiche sum chu Aaron le achapate petan.” 
Hiti chun Levi te jat sang a hung tamjo Israel chapa tahpen ho lhatdoh a aum nading uvin Mose’n in sum ho chu achom khom in ahi. 
Aman Israel chapate lah a apengmasa ho thalheng chun sum pum 1,365 achomdoh in ahi. Hiche ho khat cheh hi muntheng a Shekel khat cheh toh agihdan kibang cheh ahiuve. 
Chuin Pathen'in thu apeh bang bang chun, akilhatdoh theina diuvin Mose in hiche sumho chu Aaron le achapate apetan ahi. 
