Potdohbu.
26.
Nangman nasah ding houbuh chu tupet Pondal som khat a nasah ding pon'a kikhong hi ding ahi. pondum chule pon pol them naman khom ding, pondal chengse chu Cherub ho lim hoitah a kisem bang'a nakhai cheh cheh ding'u ahiye. Hichengsea chu houbuh nasah ding ahi. 
Pondal som ho chu adung tong som ni le tong get a len le sao hi ding, pondal khat cheh vang chu tong li cheh hi ding, pondal kiti phot aboncha adung avai alet le aneo dan kibang cheh ding ahiye. 
Pondal nga chengse vang chu kigom sohkeiding chule alang khat a pondal nga jong chu kigom sohkei ding ahi. 
Pondal masa chengse chu aninggol hoa akol kol'a tampi patdum'a nasem ding, hichebang bang'a chu pondal gol niloilah a apam nung pen pondal gol lah a chu abil nasut hom ding akol kola tampi nasem doh ding ahi. 
Pondal kimkhat chu abil navu hom pehding akol kol somnga nasem peh ding, chule pondal kolni lhinna gollah ajong abil navu ding akoljong somnga jen nasem peh ding ahi. Akol navu hom chengse chu amacheh lhing'a toding ahi. 
Sana kol somnga nasem ding, hiche sana sumkol ho achu pondal chengse chu na kaimat cheh cheh ding, chuteng houbuh thil hojouse kigom khomma houbuh khat a nasah doh ding ahi. 
Houbuh chung khuna ding nangman kelcha mul'a kikhong pon phabep naman chah ding, agoma dinga pondal somle khat nasem ding ahiye. 
Pondal khat a tongsom'a sao hi ding chule avai tong li cheh hi ding, hiche pondal som le khat se chu aboncha alet le aneo dan kibang chet ding ahi. 
Pondal ngaho vang chu nakil mat sohkei ding, adang pondal gup jong na kilmat sohkeiya, agup channa pondal vang chu ponbuh maiya chu na khu ding ahi. 
“Chule pondal golmasa pen chu apam chin lah a akol somnga jen nasem ding, pondal golni channa jong chu aning gol hoa akol somnga mama navu hom ding ahi.” 
Nangman sum eng somnga jen na sem ding, sumkol hose chu aboncha pondal kol navu hom hoa chu nathil lut ding, ajeh chu ponbuh chu khat seh a akitun doh na dinga na kaimat sohkei ding ahiye. 
Chule ponbuh'a pondal amoh chengse chu, houbuh ponbuh nunglama chu nakailhah sah cheh cheh ding ahi. 
Ponbuh kisahna'a amoh chengse ho chu alang khat a hihen khat lang a hijongleh, houbuh lang to gella dinga tongkhat cheh kikhai lhasuh ding ahi. 
“Hiche ponbuh khu nadinga chu nangman jong kelgnoi chal vun le kelcha vun nemlai jeng naman chah ding ahiye. 
Houbuh'a manchah thil ho chu nanagman thinggi thing jol namsella nasem cheh cheh ding ahi. 
Kol khat a naman chah ding chu tongsom hi ding, akol khat ding chu avai tongkhat a sao le tong keh hi ding ahi. Akol khatna tongsom hi ding, chule akol khat ding chu avai tong khat le tong keh hi ding ahi. 
Hiche thing kol khat cheh chu among lang'a abil navu hom peh cheh ding, houbuh thing kol jouse chu aboncha abil nahoi peh cheh cheh ding ahi. 
Houbuh dinga thing kol nasem peh ding chule lhang lamma dingse chu aboncha thing kol som cheh hi ding ahi. 
Thing kol khat cheh le among lang suhmat nadinga chu, thingkol som in chung'a pansa dinga abil hom somin nadinga a dangka a kisem abiltom somli nasem ding, thingkol khat among lang'a chu asuh mat nathei ding abil tom ni cheh nasem peh ding ahi. 
A golni channa houbuh chung lamkaiya pang ding chu thingkol som nia nasem ding ahi.” 
Dangka'a kitomjol abil somli hi ding, thing kol khat mong lang'a pang ding chu abil tomni hi ding chule thingkol lang khat a pansa ding jong chu abil tomni mama hi ding ahi. 
Lhumlam nga a houbuh nunglama pang ding chu thing kol gup nasem peh ding ahi. 
Chule houbuh nunglama'a pang dia abiltomma dinga ni mama na sem peh ding ahiye. 
Hiche thing kol teni chu anoi lam douva pang lhon ding, chule a lulam'a vang chu chaokol masapen chutoh adang ho kaimat na a pang ding ahi. Hiche teni chu aning koltenia pang ding mong mong ahiye. 
Dangka a kisem abil tom hojouse chu a gomma thingkol get hi ding, abil tom aboncha somle get lhing ding ahi; thingkol khat a pang ding chu abikol tom hi ding, anoija pang ding ma chu abiltom ni mama hi ding ahiye. 
Houbuh lang khatna thingkol chengsea vang chu thinggi'a kisui nam kotgol nga nasem ding ahi. 
Hichu houbuh lang khat a thingkol hose avaiya pang dinga nga nasem ding, chule houbuh nunglama lhum lama pansa dinga agol'a jam dinga ngama nasui ding ahi. 
Chule thing kol chengse chu akimlaija pang dinga alailha pen chu among langto gella dinga pang ding ahi.” 
Hiche thingkol chengse chu aboncha sana a natomjol selding chaokol hojouse jong chu aboncha sana ‘a natom jol ding, agola kijam jouse jong chu sana mama'a natom jol cheh cheh ding ahi. 
Molsang chung'a houbuh na kimu sah bang bang'a na tundoh teitei ding ahi. 
Chuteng houbuh chu pondum, ponsandup chule ponsan pol thim naman chah ding ponbuh chu nakhu ding, tupat ponnem ma ki khong naman chah tei teija; hiche pon ho chu aboncha khut a kikhong cheh cheh hi ding, cherub lim bang'a kikhong ding ahi. 
Chule aponchu sana akitom jol hi ding thinggi thing'a kisui khom li chung'a hi ding, abilkol a kol li ho achu na khai lhah cheh ding ahi. 
Alukhuh asumkol ho chu na khai lhah cheh cheh ding, hettohsahna thingkong jong chu pon lukhuh noija chu nahin koi ding ahiye; hichu pon lukhuna akonna chu mungtheng chungnung nga konna chu muntheng laichu na sem khen diu ahi.” 
Chuteng het-tohsah na thing kong muntheng laiya chu hepi touna khat na do ding ahi. 
Pon lukhuna polama achu dokhang khat nasem ding houbuh lhang lama dokhang toh kinga to lhon ding akimlai tah achu thao Meivah natun ding ahi; hiche dokhang chu sahlam sang a nadoh doh ding ahi.” 
Ponbuh kot maiya ding chu pon dum leh pon sendup chule ponsan pol thim. Tupat pon nemma heojang pahcha jem kijepna hoa bou nasem peh ding ahi. 
Pondah na dinga thinggi khom nga nasui ding, hichengse chu aboncha sana a natom jolsel ding, akikhai lhah nading thihkol chengse jong sana twiya kisem jeng hi ding, abil tom nga jong chu sum eng jenga nasem cheh cheh ding ahiye, ati. 
